NACRT PRIJEDLOGA

Na temelju članka 66. Zakona o gospodarenju otpadom („Narodne novine“, broj 84/21, 142/23), Općinsko vijeće Općine Baška Voda na \_\_\_\_ sjednici održanoj dana \_\_\_\_\_\_\_ 2024. godine, donio je

**ODLUKU**

**o načinu pružanja javne usluge prikupljanja miješanog komunalnog otpada i biorazgradivog komunalnog otpada i usluga povezanih sa javnom uslugom na području Općine Baška Voda**

Članak 1.

Ovom Odlukom utvrđuju se način i uvjeti pružanja javne usluge prikupljanja komunalnog otpada na području Općine Baška Voda putem spremnika od pojedinog korisnika te prijevoza i predaje tog otpada ovlaštenoj osobi za zbrinjavanje i/ili obradu otpada (u daljnjem tekstu: javna usluga).

Članak 2.

Ovom Odlukom o načinu pružanja javne usluge sakupljanja komunalnog otpada na području Općine Baška Voda (u daljnjem tekstu Odluka) utvrđuju se načini prikupljanja miješanog komunalnog otpada, prikupljanja biootpada, reciklabilnog komunalnog otpada i glomaznog otpada, a u skladu sa Zakonom o gospodarenju otpadom i ovom Odlukom.

Ovom Odlukom se utvrđuju:

1. kriteriji obračuna količine miješanog komunalnog otpada

2. standardne veličine i druga bitna svojstva spremnika za sakupljanje otpada

3. najmanju učestalost odvoza otpada prema područjima

4. obračunska razdoblja kroz kalendarsku godinu

5. područje pružanja javne usluge

6. iznos cijene obvezne minimalne javne usluge s obrazloženjem načina na koji je određena

7. odredbe o načinu podnošenja prigovora i postupanju po prigovoru građana na neugodu uzrokovanu sustavom sakupljanja komunalnog otpada

8. odredbe o načinu pojedinačnog korištenje javne usluge

9. odredbe o načinu korištenja zajedničkog spremnika

10. odredbe o prihvatljivom dokazu izvršenja javne usluge za pojedinog korisnika usluge

11. način određivanja udjela korisnika usluge u slučaju kad su korisnici usluge kućanstva i pravne osobe ili fizičke osobe – obrtnici i koriste zajednički spremnik, a nije postignut sporazum o njihovim udjelima

12. odredbe o ugovornoj kazni

13. opći uvjeti ugovora s korisnicima

14. kriterij za određivanje korisnika usluge u čije ime jedinica lokalne samouprave preuzima obvezu sufinanciranja cijene javne usluge

15. kriterije za umanjenje cijene javne usluge

16. odredbe o količini glomaznog otpada koji se preuzima u okviru javne usluge

17. odredbe o provedbi Ugovora koje se primjenjuju u slučaju nastupanja posebnih okolnosti uključujući elementarnu nepogodu, katastrofu i slično.

Članak 3.

Na pravne postupke koji će se voditi u vezi sa izvršenjem ove Odluke, a u dijelu koji nije posebno uređen Zakonom o gospodarenju otpadom („Narodne novine“, broj 84/21, 142/23) (u daljnjem tekstu: Zakon) i drugim podzakonskim aktima donesenima na osnovu Zakona, primijeniti će se odredbe Zakona o općem upravnom postupku („Narodne novine“, broj 47/09, 110/21).

Članak 4.

Pojmovi koji se koriste u ovoj Odluci o načinu pružanja javne usluge prikupljanja komunalnog otpada na području Općine Baška Voda definirani su Zakonom o gospodarenju otpadom i drugim podzakonskim aktima donesenima na temelju Zakona. Svi pojmovi koji se koriste u ovoj Odluci su rodno neutralni.

Članak 5.

Javna usluga iz članka 1. ove Odluke obavlja se na cijelom području Općine Baška Voda.

Članak 6.

Javna usluga iz članka 1. ove Odluke obuhvaća:

1. prikupljanje miješanog komunalnog otpada i biootpada na lokaciji obračunskog mjesta/mjesta primopredaje Korisnika;
2. prikupljanje otpadnog papira, metala, plastike, stakla i tekstila putem spremnika postavljenih na javnoj površini (zelenih otoka), spremnika/tipiziranih vrećica na obračunskom mjestu/mjestu primopredaje Korisnika, mobilnog reciklažnog dvorišta;
3. prikupljanje krupnog (glomaznog) otpada na obračunskom mjestu Korisnika i na mjestu primopredaje ukoliko se isto razlikuje od adrese obračunskog mjesta Korisnika u slučajevima kada vozilom za prikupljanje krupnog (glomaznog) otpada nije moguće prići nekretnini Korisnika;
4. prikupljanje problematičnog otpada kako je uređeno ovom Odlukom a u skladu s posebnim propisima;
5. prikupljanje posebnih kategorija otpada kako je uređeno ovom Odlukom, a u skladu s posebnim propisima.

Članak 7.

Davatelj javne usluge iz članka 1. ove Odluke na području Općine Baška Voda je Gradina - Baška Voda d.o.o., Ulica Blato 12, 21320 Baška Voda, OIB:57015795940 (u daljnjem tekstu: Davatelj javne usluge).

Članak 8.

Opći uvjeti ugovora o načinu korištenja javne usluge su sadržani u Prilogu 1 ove Odluke.

Članak 9.

Davatelj javne usluge je dužan sukladno članku 69. Zakona o gospodarenju otpadom:

1. osigurati svim Korisnicima spremnik i/ili vrećice za primopredaju miješanog komunalnog otpada;
2. osigurati Korisnicima kategorije kućanstvo spremnike za primopredaju biootpada i ostalog reciklabilnog komunalnog otpada;
3. označiti spremnik oznakom;
4. preuzeti sadržaj spremnika od Korisnika;
5. osigurati provjeru da otpad sadržan u spremniku prilikom primopredaje odgovara vrsti otpada koji se odlaže u navedeni spremnik, a čija se primopredaja obavlja;
6. izraditi cjenik javne usluge, objaviti ga na mrežnoj stranici i za njega prije primjene odnosno izmjene ishoditi suglasnost nadležnog tijela;
7. uslugu obavljati redovito, u skladu s rasporedom i primjenjivim standardima propisanim za obavljanje djelatnosti;
8. dostaviti Korisniku račun po završetku obračunskog razdoblja.

Davatelj javne usluge je dužan osigurati uvjete kojima se ostvaruje pojedinačno korištenje javne usluge i kad više Korisnika koristi zajednički spremnik, osim kada uvjeti pojedinačnog korištenja javne usluge nisu u potpunosti primjenjivi radi tehničkih uvjeta, nepristupačnosti, ograničenja lokacije i tipa nekretnine, neracionalnog povećanja troškova i drugih sličnih okolnosti, kada se usluga osigurava putem zajedničkih spremnika na lokaciji zajedničkog obračunskog mjesta/mjesta primopredaje kojeg određuje Davatelj javne usluge.

Članak 10.

Korisnik javne usluge (u daljnjem tekstu: Korisnik) na području pružanja javne usluge je vlasnik cijele nekretnine ili njezinog posebnog dijela, odnosno vlasnik posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na tog Korisnika i o tome obavijestio Davatelja javne usluge, ili stvarni korisnik nekretnine, a kako je i definirano člankom 70. stavkom 1. Zakona o gospodarenja otpadom.

Korisnici javne usluge iz stavka 1. ovog članka, a ovisno o načinu korištenja nekretnine u svrhu stanovanja (vlasnici i korisnici stanova, kuća, nekretnina za odmor) ili u svrhu obavljanja djelatnosti ili druge svrhe, razvrstavaju se u kategorije:

1. korisnika kućanstvo;
2. korisnika koji nije kućanstvo (drugi izvori komunalnog otpada).

Korisnik iz stavka 2. točke 2. ovoga članka je Korisnik javne usluge koji nije razvrstan u kategoriju kućanstvo, a koji nekretninu koristi u svrhu obavljanja djelatnosti, što uključuje i iznajmljivače koji kao fizičke osobe pružaju ugostiteljske usluge u domaćinstvu sukladno zakonu kojim se uređuje ugostiteljska djelatnost.

Članak 11.

Korisnik je dužan:

1. koristiti javnu uslugu na području na kojem se nalazi nekretnina Korisnika javne usluge na način da proizvedeni komunalni otpad predaje putem zaduženog spremnika;
2. omogućiti Davatelju javne usluge pristup spremniku na mjestu primopredaje u slučaju kad mjesto primopredaje otpada nije na javnoj površini;
3. omogućiti Davatelju javne usluge označavanje spremnika odgovarajućim natpisom i oznakom;
4. postupati s otpadom na obračunskom mjestu/mjestu primopredaje Korisnika na način kojim se ne dovodi u opasnost ljudsko zdravlje i ne dovodi do rasipanja otpada oko spremnika i ne uzrokuje pojava neugode drugoj osobi zbog mirisa otpada;
5. odgovarati za postupanje s otpadom i spremnikom na obračunskom mjestu/mjestu primopredaje Korisnika sukladno Zakonu o gospodarenju otpadom, ostalim podzakonskim aktima, te ovoj Odluci;
6. zajedno s ostalim Korisnicima na istom obračunskom mjestu/mjestu primopredaje odgovarati za obveze nastale zajedničkim korištenjem spremnika sukladno Zakonu o gospodarenju otpadom, ostalim podzakonskim aktima, te ovoj Odluci;
7. platiti davatelju usluge iznos cijene javne usluge za obračunsko mjesto i obračunsko razdoblje, osim za obračunsko mjesto na kojem je nekretnina koja se trajno ne koristi;
8. Korisnici kategorije kućanstvo su dužni koristiti javnu uslugu i predati miješani komunalni otpad, biootpad, te ostali reciklabilni otpad Davatelju javne usluge;
9. Korisnici kategorije koji nisu kućanstvo su dužni koristiti javnu uslugu i predati miješani komunalni otpad Davatelju javne usluge, a proizvodni i ostali reciklabilni otpad ovlaštenom sakupljaču, a iznimno Davatelju javne usluge, ukoliko je tako ugovoreno;
10. Korisnici kategorije koji nisu kućanstvo su dužni o svom trošku (ili o trošku ovlaštenog sakupljača) osigurati spremnike za odlaganje proizvodnog i ostalog reciklabilnog otpada;
11. predavati reciklabilni komunalni otpad, problematični otpad i krupni (glomazni) otpad odvojeno od miješanog komunalnog otpada;
12. predavati odvojeno biootpad ili ga kompostirati na mjestu nastanka;
13. predavati problematični otpad u mobilno reciklažno dvorište ili ovlaštenom sakupljaču (samo Korisnici kućanstvo);
14. predavati problematični/opasni otpad ovlaštenom sakupljaču uz propisanu prateću dokumentaciju (samo Korisnici koji nisu kućanstvo);
15. redovito i u roku plaćati javnu uslugu temeljem računa Davatelja javne usluge;
16. dostaviti davatelju usluge ispunjenu Izjavu o načinu korištenja javne usluge, te pravovremeno obavijestiti Davatelja javne usluge o promjeni podataka navedenih u Izjavi, a najkasnije u roku od 15 dana od dana nastanka promjene;
17. dostaviti dokaze o trajnom nekorištenju nekretnine svake godine za prethodno razdoblje od godinu dana;
18. Korisnici javnih usluga koji koriste zajedničke spremnike dužni su iste ograditi uz suglasnost nadležnog odjela Općine Baška Voda, na način da se onemogući trećim osobama odlaganje u spremnike;
19. novi Korisnici – u roku od mjesec dana od stjecanja prava nad nekretninom ili početka korištenja nekretnine, obavijestiti Davatelja javne usluge o početku korištenja javne usluge.

Članak 12.

Davatelj javne usluge dužan je omogućiti Korisniku javne usluge primopredaju komunalnog otpada na obračunskom mjestu korisnika u okviru standarda minimalne javne usluge:

* jednom tjedno za biootpad kada se za to uspostave uvjeti
* jednom mjesečno za otpadni papir i karton, te ostali reciklabilni komunalni otpad;
* jednom tjedno za miješani komunalni otpad.

Usluga u okviru ovoga članka ne odnosi se na proizvodni otpad.

Broj planiranih primopredaja spremnika Davatelj javne usluge određuje temeljem potreba Korisnika uzimajući u obzir ekonomski održivo poslovanje.

Predaja komunalnog otpada se vrši prema rasporedu odvoza kojeg utvrđuje i objavljuje Davatelj javne usluge na kraju kalendarske godine za iduću godinu.

Raspored planiranih odvoza prema dijelu godine i prema području stanovanja, Davatelj javne usluge će oglasiti na odgovarajući način.

Ukoliko je Korisniku koji nije kućanstvo potrebna učestalija dinamika odvoza komunalnog otpada od one definirane standardom minimalne javne usluge, Davatelj javne usluge ponudit će isto Korisniku van javne usluge putem ugovornog odnosa, uz prethodnu suglasnost Nadzornog odbora Gradina Baška Voda d.o.o..

Članak 13.

Korisnik je dužan dostaviti Davatelju javne usluge Izjavu o načinu korištenja javne usluge.

Izjava iz stavka 1. ovog članka daje se na obrascu koji sadrži sljedeće:

1. obračunsko mjesto;
2. podatke o Korisniku (ime i prezime ili naziv pravne osobe ili fizičke osobe – obrtnika te OIB i adresu);
3. mjesto primopredaje;
4. udio u korištenju spremnika;
5. vrstu, volumen i količinu spremnika sukladno ovoj Odluci;
6. broj planiranih primopredaja miješanog komunalnog otpada i biootpada u obračunskom razdoblju;
7. očitovanje o kompostiranju bio otpada;
8. očitovanje o korištenju nekretnine na obračunskom mjestu ili o trajnom nekorištenju nekretnine;
9. obavijest Davatelja javne usluge o uvjetima kad se Ugovor o načinu korištenja javne usluge smatra sklopljenim (u daljnjem tekstu: Ugovor);
10. izjavu Korisnika kojom potvrđuje da je upoznat s Ugovorom;
11. izjavu Korisnika da izričito pristaje na ispunjenje Ugovora te potvrđuje da je upoznat s činjenicom da će izgubiti pravo na jednostrani raskid Ugovora ako usluga bude u potpunosti ispunjena;

Podaci iz stavka 2. ovog članka svrstani su u obrascu Izjave u dva stupca od kojih je prvi prijedlog Davatelja javne usluge, a drugi očitovanje Korisnika.

Broj planiranih primopredaja miješanog komunalnog otpada i biootpada u obračunskom razdoblju iz stavka 2. točke 7. ovoga članka mora se odrediti u skladu sa minimalnom učestalošću iz članka 12..

Korisnik je dužan vratiti Davatelju javne usluge dva primjerka Izjave s potpisom Korisnika u pisanom obliku u roku od 15 dana od dana zaprimanja.

Davatelj javne usluge je dužan po zaprimanju Izjave Korisniku vratiti jedan ovjereni primjerak Izjave u roku od 15 dana od zaprimanja.

Davatelj javne usluge je dužan primijeniti podatak iz Izjave koji je naveo Korisnik (stupac: očitovanje Korisnika usluge) kada je taj podatak u skladu sa Zakonom, podzakonskim aktima i ovom Odlukom.

Iznimno od stavka 7. ovoga članka Davatelj javne usluge primjenjuje podatak iz Izjave koji je naveo Davatelj javne usluge (stupac: prijedlog Davatelja javne usluge) u sljedećim slučajevima:

1. kad se Korisnik ne očituje o podacima iz stavka 2. ovoga članka u roku iz stavka 5. ovoga članka;
2. kad više Korisnika koristi zajednički spremnik, a među Korisnicima nije postignut dogovor o udjelima korištenja zajedničkog spremnika na način da zbroj svih udjela čini jedan, primjenjuje se udio Korisnika u korištenju zajedničkog spremnika koji je odredio Davatelj javne usluge.

Korisnik je dužan obavijestiti Davatelja javne usluge o svakoj promjeni podataka iz Izjave u roku od 15 dana od dana kada je nastupila promjena, kao i o svakoj drugoj namjeravanoj promjeni podataka iz Izjave u roku od 15 dana prije dana od kojeg će se primjenjivati namjeravana promjena.

Članak 14.

Davatelj javne usluge je dužan pružati, a Korisnik je dužan koristiti javnu uslugu iz članka 1. ove Odluke u skladu sa sljedećim standardima:

1. Korisniku mora biti osigurana mogućnost predaje miješanog komunalnog otpada na njegovom obračunskom mjestu i/ili pomoću spremnika postavljenih na javnoj površini;
2. Korisniku mora biti osigurana mogućnost odvojene predaje reciklabilnog komunalnog otpada, biootpada i ostalih vrsta otpada putem spremnika na obračunskom mjestu Korisnika ili postavljenih na javnoj površini, u mobilnom reciklažnom dvorištu, te sustavom prikupljanja od vrata do vrata;
3. Korisniku iz kategorije kućanstvo mora biti osigurana mogućnost predaje glomaznog otpada besplatno jednom godišnje u količini od maksimalno 2 m3 , u skladu sa mogućnostima davatelja usluge.

Članak 15.

Korisnici koji koriste zajednički spremnik su u pravilu Korisnici kod kojih Davatelj javne usluge ne može vozilom pristupiti nekretnini Korisnika, odnosno ukoliko pojedinačno korištenje usluge za posljedica ima znatno odnosno neracionalno povećanje troškova javne usluge.

Kada korisnici usluge kategorije kućanstvo koriste zajednički spremnik, a nije postignut dogovor o udjelima u spremniku za pojedinog korisnika, davatelj usluge određuje udjele pojedinog korisnika usluge na način da svi imaju jednaki udio u spremniku, a zbroj svih udjela mora iznositi 1.

Davatelj usluge je dužan osigurati svakom korisniku usluge koji nije kućanstvo spremnik za miješani komunalni otpad, a korisnik usluge koji nije kućanstvo dužan je spremnik za miješani komunalni otpad koristiti samostalno.

Korisnik usluge koji nije kućanstvo ugovara preuzimanje ostalih vrsta otpada (otpadni papir i karton, reciklabilni komunalni otpad i biootpad) ili sa davateljem usluge ili sa ovlaštenim sakupljačem. Ukoliko navedenu uslugu ugovori s davateljem usluge, usluga će se obavljati temeljem cjenika davatelja usluge za proizvodni otpad. Spremnike za navedene vrste otpada korisnik usluge koji nije kućanstvo dužan je koristiti samostalno.

Članak 16.

Davatelj javne usluge je dužan Korisniku obračunavati cijenu javne usluge razmjerno količini predanog miješanog komunalnog otpada u obračunskom razdoblju. Kao kriterij obračuna količine miješanog komunalnog otpada utvrđuje se volumen spremnika i broj pražnjenja spremnika u obračunskom razdoblju.

Članak 17.

Obračunsko razdoblje je jedan mjesec, što predstavlja dvanaest obračunskih razdoblja kroz kalendarsku godinu. Obračunsko razdoblje počinje prvog dana u mjesecu, a završava zadnjeg dana u mjesecu.

Obračun za iznos javne usluge vrši se početkom tekućeg mjeseca za prethodni mjesec.

Članak 18.

Vlasnik nekretnine, odnosno vlasnik posebnog dijela nekretnine i korisnik nekretnine je dužan Davatelju javne usluge unaprijed najaviti i naknadno dostaviti dokaz o nekorištenju nekretnine (očitanje brojila struje, vode i sl.) i jedino u tom slučaju nije obveznik plaćanja računa za javnu uslugu. Dokaz o nekorištenju isti je dužan dostavljati svakih 12 mjeseci za prethodni period.

U slučaju da vlasnik nekretnine, odnosno vlasnik posebnog dijela nekretnine i korisnik nekretnine nije u mogućnosti dostaviti dokaz o nekorištenju iste, dužan je plaćati javnu uslugu.

Članak 19.

Dokaz o izvršenju javne usluge preuzimanja miješanog komunalnog otpada je digitalna evidencija Davatelja javne usluge kojom se evidentiraju očitanja barkoda ili RFID čipa koji se nalazi na spremniku Korisnika, te magnetne kartice koja je izdana Korisniku.

Dokaz o izvršenju javne usluge preuzimanja miješanog komunalnog otpada iz stavka 1. ovog članka koristi se bilo da se radi o individualnom ili zajedničkom spremniku, kod preuzimanja otpada iz istog, na obračunskom mjestu Korisnika.

Davatelj javne usluge može voditi digitalnu evidenciju preuzimanja korisnog otpada kojeg Korisnik predaje na svom obračunskom mjestu.

 Davatelj javne usluge je dužan voditi evidenciju preuzimanja otpada u mobilnom reciklažnom dvorištu, te preuzimanja glomaznog otpada.

Članak 20.

 Evidencija o preuzetom komunalnom otpadu treba sadržavati podatke o:

* Korisniku;
* korištenju javne usluge za obračunsko mjesto;
* korištenju mobilnog reciklažnog dvorišta;
* korištenju usluge preuzimanja glomaznog otpada.

Članak 21.

Davatelj javne usluge osigurava spremnike za prikupljanje miješanog komunalnog otpada za Korisnike svih kategorija.

Davatelj javne usluge osigurava spremnike za biootpad i reciklabilni komunalni otpad Korisnicima koji su kućanstvo.

Davatelj javne usluge osigurava spremnike za biootpad i reciklabilni komunalni otpad Korisnicima koji nisu kućanstvo samo u slučaju kada je to definirano posebnim ugovorom.

Članak 22.

Komunalni otpad se prikuplja u standardnim tipiziranim spremnicima za komunalni otpad (u daljnjem tekstu: spremnici) i/ili putem tipiziranih vrećica.

Spremnici za pojedine vrste otpada mogu biti u različitim bojama ili u istim bojama a različite boje poklopaca. Vrećice za pojedine vrste otpada će biti u različitim bojama ovisno o vrsti otpada za koju su namijenjene.

Svi spremnici/vrećice za prikupljanje otpada moraju imati na sebi naziv otpada za koji su namijenjeni, oznaku Davatelja javne usluge i oznaku koja je u Evidenciji o preuzetom komunalnom otpadu pridružena Korisniku.

Članak 23.

Za prikupljanje miješanog komunalnog otpada, biootpada, te ostalog reciklabilnog komunalnog otpada, Davatelj javne usluge osigurava Korisnicima spremnike sljedećih standardnih veličina:

* spremnik volumena 120 litara;
* spremnik volumena 240 litara;
* spremnik volumena 1,100 litara;
* vrećice volumena 30 litara;
* vrećice volumena 45 litara;
* vrećice volumena 60 litara.

Davatelj javne usluge omogućuje Korisnicima korištenje jednog od spremnika/vrećice iz stavka 1. ovog članka u skladu sa podacima iz Izjave.

U okviru standarda minimalne javne usluge Korisnik može imati najviše jedan spremnik/vrećicu odgovarajuće zapremine za svaku pojedinu vrstu otpada.

Korisnik koji nije kućanstvo može zadužiti dodatne spremnike i programe odvoza otpada izvan standarda minimalne javne usluge u ovisnosti o svojim potrebama sklapanjem zasebnog Ugovora s pružateljem javne usluge.

 Davatelj javne usluge temeljem kategorije Korisnika, smještaja mjesta primopredaje spremnika, te temeljem podataka iz izjave Korisnika, određuje vrstu spremnika/vrećice za pojedine Korisnike. Davatelj javne usluge može odrediti manju zapremninu spremnika/vrećice ako procijeni da su za to ispunjeni uvjeti .

Članak 24.

Općina Baška Voda i Davatelj javne usluge će na svojim mrežnim stranicama objaviti i ažurno održavati popis koji sadrži sljedeće informacije:

* lokacije i radno vrijeme mobilnog reciklažnog dvorišta;
* lokacije zelenih otoka;
* uputu o preuzimanju glomaznog otpada na zahtjev Korisnika;
* brojeve telefona na koje Korisnik javne usluge može nazvati za preuzimanje otpada koji sadrži azbest, otpadna motorna vozila, animalni otpad, i sl.;
* upute o kompostiranju za Korisnike koji individualno kompostiraju bio otpad.

Davatelj javne usluge je informacija navedenih u stavku 1. ovog članka dužan na svojim mrežnim stranicama objavljivati i:

* obavijest koja mora sadržavati plan odvoza s datumima miješanog komunalnog otpada, biootpada i reciklabilnog komunalnog otpada;
* upute o postupanju s miješanim komunalnim otpadom, biootpadom i reciklabilnim komunalnim otpadom;
* područja u kojima se spremnici za odvojeno sakupljanje komunalnog otpada izravno ustupaju Korisniku.

Članak 25.

Korisnici kojima je dodijeljen pojedinačni spremnik/vrećica dužni su spremnike/vrećice iznijeti na mjesto primopredaje temeljem uputa i plana odvoza Davatelja javne usluge.

Sav odloženi miješani komunalni otpad u spremniku/vrećici za miješani komunalni otpad mora se nalaziti u spremniku/vrećici, a poklopac spremnika/vrećica mora biti potpuno zatvoren.

Otpad mora biti tako složen u spremniku da prilikom pražnjenja sav gravitacijski ispadne iz spremnika.

Članak 26.

Korisnik je dužan koristiti spremnike/vrećice u skladu sa njihovom namjenom.

Članak 27.

Sav odloženi biootpad (smeđi spremnici/vrećice) mora se nalaziti u spremniku/vrećici, a poklopac/vrećica mora biti potpuno zatvoren. Otpad mora biti tako složen u posudu da prilikom pražnjenja sav gravitacijski ispadne iz posude.

Članak 28.

Korisnici koji koriste individualne spremnike, kojima volumen miješanog komunalnog otpada ili biootpada premašuje volumen spremnika, moraju višak otpada odlagati u vrećicama Davatelja javne usluge, kroz čiju cijenu plaćaju prikupljanje, odvoz i oporabu ili odlaganje dodatnog miješanog komunalnog ili biootpada.

Članak 29.

Zabranjeno je odlagati korisni otpad koji se može reciklirati, biootpad, tekući otpad, žar, lešine životinja, baterije, akumulatore, auto gume, otpad iz klaonica, mesnica, ribarnica, opasni otpad, građevinski otpad u spremnike za miješani komunalni otpad.

Članak 30.

U spremnike za biootpad se mogu odložiti samo ostaci iz kućanstva (ostaci voća i povrća, talog kave, ljuske jajeta, vrećice za čaj, papirnate maramice), ostaci iz vrta (lišće, korov, usitnjeno grmlje i živica, ostaci cvijeća i vrtne zemlje) i ohlađeni pepeo. Citrusi i termički obrađena hrana se ne smije odlagati u spremnike za biootpad.

Članak 31.

Korisnici svih kategorija mogu, ukoliko u određenom vremenskom razdoblju imaju potrebu za predavanjem veće količine otpada (turistička sezona i sl.), od Davatelja javne usluge zatražiti dodatna pražnjenja spremnika uz naknadu troškova prema cjeniku.

Članak 32.

Spremnici za komunalni otpad postavljeni na javnoj površini moraju imati oznaku Davatelja javne usluge, naziv vrste otpada za koju je spremnik namijenjen te kratku uputu o otpadu koji se sakuplja putem tog spremnika.

Članak 33.

Korisnici koji nisu kućanstvo dužni su proizvodni otpad koji je nastao kao proizvod njihove djelatnosti zbrinjavati putem ovlaštenog sakupljača, uz propisanu prateću dokumentaciju (biootpad, plastična/staklena/metalna ambalaža iz restorana, hotela i drugih objekata gdje se priprema ili prodaje hrana/prehrambeni proizvodi), a iznimno putem Davatelja javne usluge ukoliko je tako ugovoreno, uz naknadu prema važećem cjeniku Davatelja javne usluge za proizvodni otpad.

Članak 34.

Javne površine mogu se koristiti za prikupljanje otpada u provedbi akcija prikupljanja određene vrste otpada u svrhu provedbe sportskog, edukativnog, ekološkog ili humanitarnog sadržaja kao i kad na obračunskom mjestu nema mogućnosti za smještaj spremnika, uz suglasnost nadležnog odjela Općine Baška Voda.

Članak 35.

Organizator javne priredbe dužan je od Davatelja javne usluge zatražiti i preuzeti spremnike za odlaganje miješanog komunalnog otpada, biootpada, ambalažnog otpada i papira.

Organizator javne priredbe je dužan Davatelju javne usluge platiti uslugu korištenja spremnika, preuzimanja miješanog komunalnog otpada i svih ostalih vrsta otpada prema cjeniku Davatelja javne usluge.

Davatelj javne usluge ugovara uslugu isključivo sa organizatorom javne priredbe a isti je dužan osigurati postupanje s otpadom na način propisan ovom Odlukom.

Članak 36.

Korištenje mobilnog reciklažnog dvorišta bez naknade je omogućeno korisnicima javne usluge koji su kućanstvo na području cijele Općine Baška Voda.

Članak 37.

Radno vrijeme kao i lokacije na kojima će se postavljati mobilno reciklažnog će odrediti Davatelj javne usluge koji će o istome obavijestiti korisnike na odgovarajući način.

Članak 38.

Korisnici koji nisu kućanstvo mogu, u dogovoru sa Davateljem usluge, predati otpad koji se zaprima u mobilnom reciklažnom dvorištu, uz naknadu koju određuje Davatelj javne usluge cjenikom za usluge mobilnog reciklažnog dvorišta.

Članak 39.

Davatelj javne usluge odrediti će vrste otpada koje će zaprimati u mobilnom reciklažnom dvorištu sukladno potrebama Korisnika kategorije kućanstvo.

Članak 40.

Davatelj javne usluge dužan je osigurati prikupljanje otpada putem mobilnog reciklažnog dvorišta najmanje jednom u svaka tri mjeseca u svakom naselju na području pružanja javne usluge, a sukladno Planu razmještanja mobilnog reciklažnog dvorišta koji Korisnik dobiva krajem godine za iduću godinu.

Članak 41.

Korisnik je dužan čuvati evidenciju o korištenju mobilnog reciklažnog dvorišta i predaji komunalnog otpada na istome jednu kalendarsku godinu.

**XX CIJENA JAVNE USLUGE**

Članak 42.

Cijena javne usluge (CJU) se iskazuje kao zbroj cijene obvezne minimalne javne usluge (fiksni dio cijene (MJU)) i cijene za količinu predanog miješanog komunalnog otpada (varijabilni dio cijene (C)).

**CJU = MJU + C**

Davatelj javne usluge dužan je iz ovako ostvarenih prihoda pokriti trošak ekonomski održivog poslovanja, te osigurati sigurnost, redovitost i kvalitetu pružanja javne usluge koja je razmjerna količini otpada koju proizvodi Korisnik, a temeljem načela „onečišćivač plaća“.

Članak 43.

Ako se na istom obračunskom mjestu isti korisnik može razvrstati i u kategoriju kućanstvo i u kategoriju korisnika koji nije kućanstvo, korisnik je dužan plaćati samo cijenu obvezne minimalne javne usluge obračunanu za kategoriju korisnika koji nije kućanstvo.

Članak 44.

Cijena obvezne minimalne javne usluge za korisnika kategorije kućanstvo jedinstvena je na čitavom području primjene ove Odluke, a iznosi:

**11,30 € mjesečno, sa PDV-om.**

Cijena obvezne minimalne javne usluge za korisnika kategorije koji nije kućanstvo jedinstvena je na čitavom području primjene ove Odluke, a iznosi:

**226,00 € mjesečno, sa PDV-om.**

Članak 45.

Cijena javne usluge za predanu količinu miješanog komunalnog otpada (varijabilni dio cijene) naplaćuje se razmjerno količini predanog otpada, sukladno kriteriju iz članka 16. ove Odluke, odnosno podacima iz evidencije o predanom otpadu, pri čemu je kriterij količine otpada u obračunskom razdoblju volumen spremnika otpada izražen u litrima i broj pražnjenja prema izrazu:

**C = JCV x BP x U**

gdje je:

**C** – cijena javne usluge za količinu predanog miješanog komunalnog otpada izražena u eurima;

**JCV** – jedinična cijena za pražnjenje određenog volumena spremnika miješanog komunalnog otpada, izražena u eurima sukladno Cjeniku i podacima u evidenciji;

**BP** – broj pražnjenja spremnika miješanog komunalnog otpada u obračunskom razdoblju sukladno podacima u evidenciji o pražnjenju spremnika;

**U** – udio Korisnika javne usluge u korištenju spremnika.

Kad jedan Korisnik javne usluge samostalno koristi spremnik, udio Korisnika javne usluge u korištenju spremnika iznosi 1. Kad više Korisnika javne usluge zajednički koriste spremnik, zbroj udjela svih Korisnika, određenih međusobnim sporazumom ili prijedlogom davatelja javne usluge, mora iznositi 1.

Članak 46.

 **A** Korisnici iz kategorije koja nije kućanstvo u periodu kad nemaju proizvodni otpad ostvaruju pravo na umanjenje CMJU za 95%.

 **B** Korisnici iz kategorije koja nije kućanstvo a prema procjeni davatelja usluge dnevno nemaju potrebu za pražnjenjem spremnika/vrećice za miješani komunalni otpad većim od 44 lit ostvaruju pravo na umanjenje CMJU za 84%.

 **C** Korisnici iz kategorije koja nije kućanstvo a prema procjeni davatelja usluge dnevno nemaju potrebu za pražnjenjem spremnika/vrećice za miješani komunalni otpad većim od 59 lit ostvaruju pravo na umanjenje CMJU za 68%.

 **D** Korisnici iz kategorije koja nije kućanstvo a prema procjeni davatelja usluge dnevno nemaju potrebu za pražnjenjem spremnika/vrećice za miješani komunalni otpad većim od 119 lit ostvaruju pravo na umanjenje CMJU za 52%.

 **E** Korisnici iz kategorije koja nije kućanstvo a prema procjeni davatelja usluge dnevno nemaju potrebu za pražnjenjem spremnika/vrećice za miješani komunalni otpad većim od 179 lit ostvaruju pravo na umanjenje CMJU za 36%.

 **F** Korisnici iz kategorije koja nije kućanstvo a prema procjeni davatelja usluge dnevno nemaju potrebu za pražnjenjem spremnika/vrećice za miješani komunalni otpad većim od 179 lit ostvaruju pravo na umanjenje CMJU za 20%.

Uvjet za ostvarenje prava na umanjenje CMJU je redovito razvrstavanje reciklabilnog otpada.

 Članak 47.

Ukoliko je Korisniku koji nije kućanstvo potrebna učestalija dinamika odvoza komunalnog otpada od one definirane standardom minimalne javne usluge, Korisnik je dužan potpisati ugovor o pružanju komunalne usluga, uz prethodnu suglasnost Nadzornog odbora Gradina Baška Voda d.o.o..

Članak 48.

Korisniku kategorije koja nije kućanstvo, za kojeg se ne može utvrditi proizvodnja reciklabilnog komunalnog otpada u prethodnom periodu (ne postojanje evidencije, novi korisnik i sl.), Davatelj usluge će izvršiti procjenu proizvodnje otpada sukladno iskustvenim podacima slične djelatnosti, te na osnovu nje obračunati umanjenje cijene JCV.

Članak 49.

Općina Baška Voda može preuzeti obvezu plaćanja javne usluge temeljem kriterija iz propisa kojima se određuju korisnici socijalne skrbi i temeljem dodatnih kriterija, ukoliko su oni propisani, koje Općina Baška Voda objavi u „Službenom glasniku Općine Baška Voda“.

Članak 50.

Nadležni odjel Općine dostavlja davatelju javne usluge ažurirani popis Korisnika, na temelju kojeg davatelj javne usluge Općini ispostavlja jedinstveni mjesečni račun, sa specifikacijom cijene pojedinačno po Korisniku za sve Korisnike na popisu.

Članak 51.

Dokaz o izvršenju javne usluge je očitanje čipa/bar koda spremnika za miješani komunalni otpad, ili očitanje magnetne kartice kod spremnika sa ugrađenim mjeračem količine otpada.

Članak 52.

Ukoliko se u više stambenim zgradama, sa predviđenim korištenjem zajedničkog spremnika, korisnici odluče na pojedinačno prikupljanje i obračun količina predanog otpada, tada ti Korisnici sami financiraju dodatnu nabavu spremnika i opreme za identifikaciju Korisnika i volumena otpada.

Članak 53.

 Davatelj javne usluge se neće smatrati odgovornim za kašnjenja u ispunjenju ili za neispunjenje obveza iz Ugovora koje je uzrokovano neočekivanim i nepredviđenim okolnostima izvan njegove razumne kontrole, kao što su radnje građanskih ili vojnih tijela, ograničenja uvedena zakonom, požar, poplava, eksplozija, rat, embargo, štrajkovi, lokalni ili nacionalni neredi i nemiri, epidemije ili pandemije.

U slučaju nastupa takvih kašnjenja u ispunjenju ili neispunjenja javne usluge, Davatelj javne usluge će na vrijeme obavijestiti Korisnike putem mrežnih stranica/sredstava javnog informiranja o njihovom nastupanju.

Ispunjenje obveza Davatelja javne usluge iz Ugovora u slučaju iz stavka 1. ovog članka će se odgoditi ili promijeniti za vrijeme njihovog trajanja.

Članak 54.

Ukoliko se Korisnik očituje da će samostalno kompostirati biootpad a Davatelj javne usluge provjerom utvrdi da se u spremniku za miješani komunalni otpad Korisnika nalazi i biootpad, Korisnik automatski gubi pravo na eventualne popuste na cijenu usluge koju odredi Davatelj usluge.

Članak 55.

Davatelj javne usluge je dužan omogućiti Korisniku podnošenje pisanog prigovora:

* u svojim poslovnim prostorijama;
* putem pošte;
* ili elektroničke pošte.

Obrazac za podnošenje prigovora Davatelj javne usluge je dužan objaviti na svojim mrežnim stranicama.

Davatelj javne usluge je dužan u poslovnim prostorijama vidljivo istaknuti obavijest o načinu podnošenja pisanog prigovora.

Osim obveze iz stavaka 1., 2. i 3. ovoga članka, Davatelj javne usluge je dužan na ispostavljenom računu vidljivo istaknuti obavijest o načinu podnošenja pisanog prigovora.

 Davatelj javne usluge je dužan u pisanom obliku odgovoriti na prigovore podnesene na način opisan u stavku 4. ovoga članka u roku od 15 dana od dana zaprimljenog prigovora.

 O prigovorima Korisnika odlučuje povjerenstvo koje osniva Davatelj usluge.

Članak 56.

Obavijest o prikupljanju miješanog komunalnog otpada, biootpada i reciklabilnog komunalnog otpada (u daljnjem tekstu: Obavijest) mora sadržavati:

* plan s datumima i okvirnim vremenom primopredaje miješanog komunalnog otpada, biootpada i reciklabilnog komunalnog otpada;
* lokaciju, datum i radno vrijeme mobilnog reciklažnog dvorišta;
* način preuzimanja glomaznog otpada u okviru javne usluge;
* lokacije spremnika za odvojeno sakupljanje komunalnog otpada na javnoj površini;
* uputu o kompostiranju za Korisnika koji kompostira bio otpad;
* uputu o postupanju s miješanim komunalnim otpadom, biootpadom i reciklabilnim komunalnim otpadom;
* kontakt podatke i način podnošenja zahtjeva za preuzimanje komunalnog otpada na zahtjev Korisnika;
* uputu o preuzimanju komunalnog otpada na zahtjev Korisnika.

Davatelj javne usluge dužan je Korisniku do kraja prosinca tekuće kalendarske godine za iduću kalendarsku godinu dostaviti Obavijest u pisanom obliku ili putem mrežne stranice.

Članak 57.

Ugovorna kazna je iznos određen Cjenikom javne usluge koji je Korisnik dužan platiti u slučaju kad je postupio protivno Ugovoru.

Iznos ugovorne kazne razmjeran je troškovima uklanjanja posljedica takvog postupanja, i ne smije preći godišnji iznos MJU za tu kategoriju Korisnika.

Iznos ugovorne kazne iskazuje se na računu kao zasebna stavka.

Članak 58.

Djelatnici Davatelja javne usluge na terenu utvrđuju da li je određeni Korisnik postupio protivno Ugovoru, odnosno da li je Korisnik dužnik plaćanja ugovorne kazne.

Dokaz da je Korisnik postupio protivno Ugovoru je fotografski zapis/video snimak spremnika/vrećice ili otpada rasutog ili neprimjereno odloženog na obračunskom mjestu. Na fotografskom/video zapisu potrebno je da obračunsko mjesto Korisnika bude jasno uočljivo.

Ukoliko se Korisnik zatekne u odlaganju otpada na način protivan Ugovoru, komunalni redar ili djelatnik Davatelja javne usluge dužan ga je fotografirati što čini prihvatljivi dokazni materijal za daljnje postupanje komunalnog redara (utvrđivanje identiteta i daljnje postupanje po Odluci o komunalnom redu).

Raspon visine ugovorne kazne će biti određen Cjenikom javne usluge.

Članak 59.

Nadzor nad provedbom ove Odluke provodi nadležni inspektor te komunalni redar, sukladno odredbama Odluke o komunalnom redu Općine Baška Voda.

Članak 60.

Danom stupanja na snagu ove Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Baška Voda („Službeni glasnik Općine Baška Voda“ broj 1/18).

Članak 61.

Ova Odluka stupa na snagu osmog dana od dana objave u „Službenom glasniku Općine BaškaVoda”.

Članak 62.

Odredbe iz ove Odluke, za ispunjenje kojih nisu ispunjeni tehničko-tehnološki uvjeti i/ili nisu izgrađene potrebne građevine i nabavljena neophodna oprema, primjenjuju se od dana ispunjenja tih uvjeta.

**Klasa:**

**Urbroj:**

**Baška Voda,**

 **PREDSJEDNIK**

 **OPĆINSKOG VIJEĆA**

**PRILOG 1**

**OPĆI UVJETI UGOVORA O KORIŠTENJU JAVNE USLUGE PRIKUPLJANJA MIJEŠANOG KOMUNALNOG OTPADA I BIORAZGRADIVOG KOMUNALNOG OTPADA I USLUGA POVEZANIH SA JAVNOM USLUGOM NA PODRUČJU OPĆINE BAŠKA VODA**

**I UVODNE ODREDBE**

Članak 1.

 Definicije i termini korišteni u ovim Općim uvjetima odgovaraju definicijama i terminima korištenim u Odluci.

 Ovim Općim uvjetima utvrđuju se međusobni odnosi davatelja usluge i korisnika usluge koji proizlaze iz Ugovora, odnosno pružanja javne usluge od strane davatelja usluge korisniku usluge na području pružanja javne usluge.

**II PRIMJENA OPĆIH UVJETA**

Članak 2.

 Ovi Opći uvjeti primjenjuju se na sve korisnike usluga koji zaključe Ugovor s davateljem usluge.

Članak 3.

 U slučaju kada odredbe Ugovora upućuju na primjenu pojedinih odredaba ovih Općih uvjeta te odredbe Općih uvjeta postaju sastavni dio Ugovora.

 Korisnik usluge je upoznat sa sadržajem ovih Općih uvjeta i pristaje na njihovu primjenu.

**III UGOVOR O KORIŠTENJU JAVNE USLUGE**

Članak 4.

 Korisnici usluge javnu uslugu ugovaraju sklapanjem Ugovora u skladu s Odlukom o načinu pružanja javne usluge prikupljanja komunalnog otpada.

Ugovor se smatra sklopljenim:

1. kad korisnik usluge dostavi davatelju usluge Izjavu, ili
2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju usluge Izjavu.

 Sklapanjem Ugovora korisnik usluge pristaje na primjenu odredbi ovih Općih uvjeta.

 Ugovori s korisnicima usluge zaključuju se na neodređeno vrijeme.

Članak 5.

 Cijena javne usluge utvrđuje se cjenikom javne usluge kojeg donosi i mijenja davatelj usluge u skladu s odredbama Odluke.

 Korisnik usluge je dužan plaćati cijenu javne usluge utvrđenu cjenikom javne usluge.

Članak 6.

 Za javnu uslugu davatelj usluge će korisniku usluge ispostaviti račun, a korisnik usluge se obvezuje istu platiti u roku naznačenom na računu, s time da se u slučaju kašnjenja u plaćanju obračunava zakonska zatezna kamata.

**IV PRAVA I OBVEZE UGOVORNIH STRANA**

Članak 7.

 Davatelj usluge i korisnik usluge imaju prava i obveze utvrđene Odlukom, Ugovorom i ovim Općim uvjetima.

Članak 8.

 Korisnik usluge (novi korisnik) dužan je najkasnije 8 (osam) dana prije početka korištenja usluge obavijestiti davatelja usluge o početku korištenja javne usluge.

 Davatelj usluge i korisnik usluge sklapaju Ugovor na način utvrđen ovim Općim uvjetima. Radi otklanjanja svake sumnje, pisani oblik ugovora nije pretpostavka nastanka ugovornog odnosa između davatelja usluge i korisnika usluge, a niti pretpostavka valjanosti nastalog ugovora posebice u slučajevima kada se usluga od strane davatelja usluge izvršava, a korisnik usluge neopravdano odbija potpisati Ugovor tj. dostaviti Izjavu.

 U slučaju promjena podataka vezanih uz ugovorni odnos koje utječu na međusobne odnose davatelja usluge i korisnika usluge, Korisnik je dužan iste prijaviti davatelju usluge pisanim putem najkasnije u roku od 15 (petnaest) dana od nastanka promjene na bilo koji dokaziv način (e-mail, poštom, fax).

 Promjena podataka se podnosi na odgovarajućem obrascu (nalazi se na mrežnim stranicama Davatelja usluge).

 Prilikom stjecanja odnosno prestanka statusa korisnika usluge, isti se dokazuje vjerodostojnim ispravama i dokumentacijom.

 Svaka promjena koja se prijavljuje važi od datuma prijave te je isključena mogućnost retroaktivnog učinka prijavljene promjene.

 Promjena podataka se provodi nakon podmirenja svih dospjelih računa.

Članak 9.

 Osim u slučaju promjene vlasništva nekretnine te razloga utvrđenog u članku 16. Odluke (nekretnina koja se trajno ne koristi), korisnik usluge ne može otkazati Ugovor.

**V ZAVRŠNE ODREDBE**

Članak 10.

 Svi dogovori i pravno relevantne izjave ugovornih strana su valjane jedino ako su učinjene u pisanom obliku.

 U slučaju nesuglasja ili kontradiktornosti između Ugovora i ovih Općih uvjeta, vrijedit će odredbe Ugovora.

 Ako bilo koja odredba Ugovora i/ili Općih uvjeta jest ili postane ništava, nevaljana ili neprovediva, to neće utjecati na ostatak Ugovora odnosno Općih uvjeta te će se ostale odredbe Ugovora i/ili Općih uvjeta primjenjivati u najvećem mogućem opsegu dozvoljenim zakonom. U tom slučaju, ugovorne strane će bez odgode ponovno utvrditi odgovarajuću odredbu koja će zamijeniti takvu ništavu, nevaljanu ili neprovedivu odredbu.

 Prestanak Ugovora ne utječe na njegove odredbe za koje je izričito ili implicitno određeno da stupaju na snagu ili se nastavljaju primjenjivati i nakon prestanka Ugovora.

 Ugovorne strane suglasno utvrđuju da će sve eventualne sporove koji proizlaze iz ili su u vezi s Ugovorom pokušati riješiti mirnim putem, a u protivnom se podvrgavaju odluci stvarno i mjesno nadležnog suda.

Članak 11.

 Ovi Opći uvjeti mijenjaju se na način koji je određen za njihovo donošenje.

Članak 12.

 Odluka i Opći uvjeti, koji su njen sastavni dio, stupaju na snagu osmi dan od dana objave u „Službenom glasniku Općine Baška Voda“.

 Davatelj javne usluge dužan je objaviti Odluku i Opće uvjete, kao sastavni dio Odluke, na mrežnim stranicama Davatelja javne usluge.

**Obrazloženje načina na koji je određena cijena obvezne minimalne javne usluge**

Novom cijenom „obvezne minimalne javne usluge“ definirane člankom 76. Zakona o gospodarenju otpadom (Narodne novine broj 84/21, 142/23) postiže se ujednačenost cijene za sve korisnike javne usluge sakupljanja komunalnog otpada radi pružanja ujednačene kvalitete usluga na cijelom području Općine Baška Voda, a čime se osigurava ekonomski održivo poslovanje te sigurnost, redovitost i kvaliteta pružanja javne usluge kako bi sustav sakupljanja komunalnog otpada mogao ispuniti svoju svrhu.

Cijena obvezne minimalne javne usluge uključuje troškove obavljanja sljedećih usluga:

* sakupljanje i odvoz miješanog komunalnog otpada s obračunskog mjesta korisnika,
* sakupljanje i odvoz biorazgradivog komunalnog otpada s obračunskog mjesta korisnika,
* sakupljanje i odvoz reciklabilnog komunalnog otpada s obračunskog mjesta korisnika,
* sakupljanje i odvoz glomaznog (krupnog) komunalnog otpada jednom godišnje (samo za korisnike kategorije kućanstvo) s obračunskog mjesta korisnika,
* predaja miješanog, reciklabilnog i biorazgradivog komunalnog otpada na zbrinjavanje ovlaštenim osobama.

Navedene usluge obuhvaćaju materijalne troškove (osnovni i uredski materijal, električnu energiju, gorivo, mazivo, sitni inventar, auto gume i slično), troškove usluga (poštarine, telekomunikacije, tekuće održavanje, najam prostora i opreme, režijski troškovi, financijski rashodi, premije osiguranja, registracija i tehnički pregled i slično), troškove plaća radnika, troškove amortizacije, troškove nabave i održavanja opreme za prikupljanje otpada te troškove vođenja propisanih evidencija i izvješćivanja.

Cijena je određena kao ukupni trošak provedbe navedenih usluga podijeljen s brojem korisnika minimalne javne usluge, uzimajući pritom u obzir procijenjeni broj korisnika koji će ostvariti pravo na umanjenje cijene minimalne javne usluge. Sukladno izvršenim proračunima određena je cijena minimalne javne usluge za kategoriju kućanstava u iznosu od 11,30 eura sa PDV-om , mjesečno, te cijena u iznosu od 226,00 eura sa PDV-om, mjesečno, za korisnike koji nisu kategorije kućanstvo.